**JAVNI POZIV**

**za podnošenje prijedloga projekata za dodjelu bespovratnih sredstava u svrhu unapređenja konkurentnosti privrednih subjekata registrovanih na području MEG partnerskih JLS kroz jačanje kapaciteta pružaoca poslovno-razvojnih usluga**

**Smjernice za podnosioce projektnih prijedloga**

Sadržaj

[1 - INFORMACIJE O JAVNOM POZIVU 3](#_Toc529366057)

[1.1. Uvodne informacije o projektu „MEG“ 3](#_Toc529366058)

[1.2. Uvodne napomene 3](#_Toc529366059)

[1.3. Ciljevi i očekivani rezultati javnog poziva 4](#_Toc529366060)

[1.4 Pravo na prijavu 4](#_Toc529366061)

[1.5. Iznos raspoloživih finansijskih sredstava 4](#_Toc529366062)

[2 - PRAVILA JAVNOG POZIVA 5](#_Toc529366063)

[2.1 Kriteriji i evaluacija 5](#_Toc529366064)

[**2.2 Prihvatljive aktivnosti** 5](#_Toc529366065)

[2.3 Prihvatljivi i neprihvatljivi troškovi 6](#_Toc529366066)

[3 - PODNOŠENJE PROJEKTNIH PRIJEDLOGA I PROCES EVALUACIJE 7](#_Toc529366067)

[3.1 Forma i sadržaj projektnog prijedloga 7](#_Toc529366068)

[3.2 Način podnošenja prijava 8](#_Toc529366069)

[3.3 Vremenski okvir za podnošenje projektnih prijedloga 8](#_Toc529366070)

[3.4 Dodatne informacije 8](#_Toc529366071)

[3.5 Evaluacija i odabir projektnih prijedloga 9](#_Toc529366072)

[4 - VREMENSKI OKVIR 12](#_Toc529366073)

[5 - NAČIN I DINAMIKA PLAĆANJA 12](#_Toc529366074)

# 1 - INFORMACIJE O JAVNOM POZIVU

## 1.1. Uvodne informacije o MEG projektu

Javni poziv za podnošenje prijedloga projekata za finansijsku podršku jedna je od aktivnosti u okviru Projekta općinskog okolišnog i ekonomskog upravljanja (MEG).

Projekat je dio Programa saradnje Švicarske u Bosni i Hercegovini (BiH), u domenu  lokalne uprave i općinskih usluga, a realizira ga Razvojni program Ujedinjenih nacija u BiH (UNDP). Cilj MEG projekta je poboljšanje općinskog sistema upravljanja razvojem, te usluga u okolišnim i ekonomskim sektorima. Poboljšanja će rezultirati boljim uslugama za građane na lokalnom nivou, te većom odgovornošću i izgradnjom povjerenja između lokalnih vlasti, građana i privrede. Posebna pažnja će se posvetiti poboljšanju uslova života ugroženih grupa stanovništva.

U okviru realizacije MEG projekta, očekuju se sljedeći rezultati:

* ***Rezultat 1:****Jedinice lokalne samouprave, koje su podržane putem MEG projekta, primjenjuju efikasne sisteme upravljanja razvojem koje odlikuje jači legislativni nadzor i veća odgovornost prema građanima*.
* ***Rezultat 2:****Građani i kompanije na izabranim lokacijama će imati koristi od dobre kvalitete usluga koje pružaju jedinice lokalne samouprave u okološnim i ekonomskim sektorima.*
* ***Rezultat 3:*** *Poboljšanje regulatornog okvira na višim i lokalnim nivoima vlasti, i proaktivno umrežavanje će ubrzati reforme specifične za pojedine sektore, te omogućiti efikasnije pružanje javnih usluga na lokalnom nivou.*

Ovaj poziv za podnošenje prijedloga projekata će omogućiti zainteresovanim pružaocima poslovno-razvojnih usluga (u daljnjem tekstu „Pružaoc usluga“) da u saradnji s MEG projektom, a u okviru Rezultata 2, prošire vlastite kapacitete, unaprijede postojeće i razviju nove poslovno-razvojne usluge kojim će poboljšati poslovanje privrednih subjekata, lociranih prije svega u MEG partnerskim jedinicama lokalne samouprave (JLS)[[1]](#footnote-1), ali i van njih.

Korisnici sredstava po osnovu ovog poziva će biti Pružaoci usluga koji su registrovani u BiH za obavljanje usluge koja je predmet Javnog poziva, tj. organizaciona privredna društva - malo i/ili srednje preduzeće (MSP), razvojna agencija, privredna i/ili obrtnička komora ili nevladina organizacija.

## 1.2. Uvodne napomene

U periodu 2017. - 2018. godine, MEG projekat je uradio analizu tržišta poslovno-razvojnih usluga, sa posebnim akcentom na industrije koje su dominantne u partnerskim JLS – drvoprerađivačka, metaloprerađivačka, tekstilna i prehrambena industrija, industrija plastike i turizam. Analiza je omogućila da se identifikuju segmenti unutar kojih kompanije imaju potrebu za eksternom podrškom/uslugom, a to su:

1. **Razvoj radne snage** – Iako je značajan broj Pružaoca usluga aktivan u ovom segmentu, na terenu je i dalje primjetna značajna potreba za uslugama u ovom domenu. Najčešća dva razloga za ovu situaciju su: 1) kompanijama su potrebne obuke radnika za specifična znanja i vještine, i 2) Pružaoci takve vrste usluga su najčešće locirani u većim gradskim sredinama i nisu mobilni.
2. **Razvoj proizvoda, procesa i usluga** – Unaprjeđenje produktivnosti i inovativnosti kompanija predstavljaju preduslove za njihovu konkurentnost.

Po objavljenom izvještaju o konkurentnosti Svjetskog ekonomskog foruma (World Economic Forum - WEF)[[2]](#footnote-2) za 2018, bosanskohercegovačka ekonomija je plasirana na 91. mjestu u rangu od 140 zemalja. Analiza konkurentnosti WEFa se bazira na Globalnom indeksu konkurentnosti (Global Competitiveness Index – GCI 4.0), koji obuhvata 98 indikatora grupisanih u 12 segmenata/stubova.

***Razvoj radne snage*** – indikatori koji su usko vezan za razvoj radne snage su skoncentrisani u stubu 6 „Vještine“. U ovom segmentu BiH je pozicionirana na 87 mjesto ali po indikatorima koji se odnose na „Obim obuka za zaposlene“, „Kvalitet stručnih obuka“ i „Vještine/znanja maturanata/diplomanata“ smo značajno lošije pozicionirani, 133 pozicija, 129. pozicija i 133. pozicija.

***Inovacije*** – Prema izvještaju WEF-a za 2018. godinu, BiH zauzima tek 114. mjesto u oblasti inovacija i ujedno je najlošije rangirana u poređenju sa susjednim zemljama, ali i zemljama EU.

## 1.3. Ciljevi i očekivani rezultati javnog poziva

Kroz ovaj poziv podržat će se **najmanje šest (6) projekata** čiji je cilj da kroz povećanu dostupnost i kvalitet poslovno-razvojnih usluga, unaprijede znanja i vještina radne snage, stvore kvalitetne i inovativne proizvode i procese, uvedu optimizaciju i standardizaciju procesa proizvodnje i povećaju pristup tržištima kao i konkurentnost korisnika usluga.

**Fokus projekata treba biti na korisnicima usluga koji su registrovani na području MEG partnerskih JLS a koje posluju u sljedećim sektorima/industrijama: drvoprerađivački, metaloprerađivački, proizvodnja plastike, tekstilna industrija, prehrambena industrija i turizam.** Dugoročno gledano, potencijalni korisnici usluga su svi privredni subjekti registrovani u BiH.

Očekuje se da će se kroz projekte podržane ovim Javnim pozivom inicijalno unaprijediti poslovanje/konkurentnost najmanje 30 privrednih subjekata u BiH. Efekti podržanih projekata će se pratiti do kraja aprila 2020. godine.

## Pravo na prijavu

Da bi zadovoljili uslove za prihvatljivost Projektnog prijedloga, podnositelji prijave/aplikanti **moraju biti** **pravni subjekti, registrovani u BiH za pružanje usluga koje su predmet aplikacije**, a koji:

* 1. po posljednjem finansijskom izvještaju nisu poslovali s gubitkom;
  2. u momentu prijave nemaju prispjelih a neizmirenih dugovanja po osnovu direktnih i indirektnih poreza i plata zaposlenika.

## 1.5. Iznos raspoloživih finansijskih sredstava

Ukupno raspoloživa finansijska sredstva (u obliku bespovratnih sredstava) po ovom javnom pozivu iznose **408.000 konvertibilnih maraka**. Minimalan iznos finansijske podrške **po korisniku je 17.000 konvertibilnih maraka**, a maksimalan iznos **68.000 konvertibilnih maraka**. Od podnositelja prijave/korisnika se očekuje da osigura sufinansiranje u iznosu od najmanje **20% od traženih bespovratnih sredstva.**

U slučaju da kvalitet Projektnih prijedloga ne bude zadovoljavajući, MEG projekat zadržava pravo da po ovom pozivu ne raspodijeli sva raspoloživa sredstva.

# 2 - PRAVILA JAVNOG POZIVA

Pravila javnog poziva definišu administrativne zahtjeve i obavezne kriterije koje Projektni prijedlozi moraju zadovoljiti kako bi bili uzeti u razmatranje za sufinansiranje, te evaluacijske kriterije za ocjenjivanje kvaliteta dostavljenih Projektnih prijedloga.

## 2.1 Kriteriji i evaluacija

Svi Projektni prijedlozi biće evaluirani kroz dvije faze, što je detaljno opisano u odjeljku 3.5. Samo oni Projektni prijedlozi koji ispune administrativne zahtjeve i obavezne kriterije biće evaluirani na osnovu kvalitativnih kriterija (relevantnost i kvaliteta predloženih aktivnosti).

**Projektni prijedlozi koji ne ispune bilo koji od administrativnih zahtjeva ili obaveznih kriterija neće biti uzeti u dalje razmatranje.**

**2.2 Prihvatljive aktivnosti**

Aktivnosti čija realizacija može biti podržana od strane MEG projekta (pod uslovom ispunjavanja svih ostalih zahtjeva) su definisane u sljedećim **područjima**:

1. **Tehnološko unapređenje i/ili povećanje postojećih tehničkih/tehnoloških kapaciteta aplikanta** **za pružanje postojećih poslovno-razvojnih usluga privrednim subjektima registrovanim na području MEG partnerskih JLS.**

Pod postojećim uslugama podrazumjevaju se usluge koje aplikant već ima razvijene i koje već pruža korisnicima. Putem predloženog projekta, aplikant unaprjeđuje postojeće tehničke kapacitete neophodne za pružanje usluge(npr. u slučaju pružanja usluge obuke zavarivača, traži se nabavka dodatnog broja aparata koji će biti iskorišteni za obuku)**.** Vrste usluga za koje se vrši unaprjeđenje tehnoloških kapaciteta su vezane za:

* + **unaprjeđenje vještina i znanja zaposlenih u ciljanim industrijama** (dizajn proizvoda, CNC tehnologije, 3D modeliranje, tehnologija proizvodnje peleta, tehnička podrška u planiranju i realizaciji proširenja proizvodnje, obuka zavarivača, obuka turističkih vodiča, upravljanje i planiranje, i sl.);
  + **usluge razvoja proizvoda** (unaprjeđenje postojećih i razvoj novih proizvoda, uključujući proizvodni i konstrukcioni dizajn);
  + **usluge testiranja i certifikacije proizvoda, kao i proizvodnih postrojenja.**

**U toku implementacije projekta, usluga koja je predmet projektnog prijedloga, mora biti pružena najmanje tri (3) privredna subjekta registrovana u MEG partnerskim JLS a koje posluju u ciljanim industrijama (definisane u tačci 1.3).**

1. **Organizacija postojećih specijalističkih obuka za korisnike koji su registrovani na području MEG partnerskih JLS, a posluju u ciljanim industrijama.** Pod postojećim obukama podrazumjevaju se obuke koje aplikant već ima razvijene i koje već pruža korisnicima (gdje god da su registrovani).

**U toku implementacije projekta, usluga koja je predmet projektnog prijedloga, mora biti pružena najmanje pet (5) privrednih subjekata registrovana u MEG partnerskim JLS a koje posluju u ciljanim industrijama (definisane u tačci 1.3).**

1. **Razvoj i isporuka novih poslovno-razvojnih usluga privrednim subjektima registrovanim na području MEG partnerskih JLS.** Pod novom poslovno-razvojnom uslugom podrazumjevaju se usluge koje aplikant do momenta apliciranja nije pružao korisnicima u obliku koji je predložen projektnim prijedlogom. Nove usluge trebaju adresirati probleme koji su vezani za sljedeće segmente poslovanja korisnika:
   * **Razvoj radne snage** – unaprjeđenje znanja i vještina ljudskih resursa kako bi na najefikasniji i najkvalitetniji način odgovorili zahtjevima proizvodnih procesa u ciljanim industrijama. Teme obuka uključuju, ali nisu ograničene na: dizajn proizvoda, CNC tehnologije, 3D modeliranje, tehnologija proizvodnje peleta, tehnička podrška u planiranju i realizaciji proširenja proizvodnje, moderne metode zavarivanja, rad turističkih vodiča, upravljanje i planiranje.
   * **Razvoja proizvoda** – unapređenje postojećih i razvoj novih proizvoda, što uključuje proizvodni i konstrukcioni dizajn.
   * **Testiranja i certifikacije proizvoda, kao i proizvodnih postrojenja**.
   * **Pristup tržištima** – izuzev unapređenja znanja i vještina, ovaj segment uključuje i logističke aspekte realizacije aktivnosti koja će unaprijediti pristup tržištu za privredne subjekte koji posluju u ciljanim industrijama (npr. organizacija nastupa na sajmovima, organizaciju poslovnih susreta, investicijskih konferencija, istraživanje tržišta i dr.).

**U toku implementacije projekta, usluga koja je predmet projektnog prijedloga, mora biti pružena najmanje tri (3) privredna subjekta registrovana u MEG partnerskim JLS a koje posluju u ciljanim industrijama (definisane u tačci 1.3).**

Aplikant može kandidovati **samo jedan projektni prijedlog**, ali on može sadržavati aktivnosti vezane za jedno ili više gore navedenih područja.

## 2.3 Prihvatljivi i neprihvatljivi troškovi

Prilikom pripreme budžeta (uključujući i sufinansiranje), podnosioci Projektnog prijedloga trebaju imati na umu da se u budžet mogu uključiti samo prihvatljivi troškovi, koji se odnose na predloženi projekat i nisu nastali prije datuma potpisivanja ugovora sa UNDP-om.

Da bi troškovi bili prihvatljivi potrebno je da budu: i) neophodni za implementaciju predloženog projekta; ii) realni i predviđeni budžetom; iii) opravdani i mjerljivi; i iv) nastali tokom implementacije projekta.

Navedeno se odnosi kako na bespovratna sredstva koja su predmet ovog Javnog poziva tako i na sredstva koja kao sufinansiranje osigurava podnosioc Projektnog prijedloga, što uključuje i moguće sufinansiranje treće strane.

**Prihvatljivi troškovi:**

* Nabavka opreme, mašina i alata neophodnih za pružanje usluge;
* Nabavka repromaterijala/sirovina neophodnih za pružanje usluge;
* Posredni troškovi vezani za nabavku opreme, mašina i alata (transportni troškovi, troškovi špedicije, carinjenja itd.);
* Troškovi informatičko-komunikacijskih i audio/video rješenja (hardver i softver) koji su direktno povezani s provedbom projektnih aktivnosti;
* Troškovi angažmana eksperata u cilju razvoja/unapređenja usluge;
* Troškovi kupovine standarda i mjernih metoda;
* Troškovi kupovine relevantnih baza podataka vezanih za unapređenje pristupa tržištima ciljanih industrija;
* Troškovi akreditacije;
* Troškovi obuke osoblja aplikanta vezano za realizaciju projekta (u procesu razvoja novih usluga);
* Troškovi isporuke usluge/obuke korisnika registrovanih na području MEG partnerskih JLS (trošak zakupa prostora/sale, angažman predavača, osvježenje i hrana tokom obuke, štampani materijali);
* Putni troškovi unutar BiH povezani sa projektnim aktivnostima.

**Neprihvatljivi troškovi:**

* Kupovina korištene opreme i mašina;
* Dugovanja i rezerve za gubitke ili dugovanja, uključujući i leasing;
* Dugovanja po kamati;
* Troškovi režija (voda, struja, grijanje, internet i sl.);
* Stavke već finansirane u sklopu nekog drugog projekta;
* Kupovina i iznajmljivanje zemljišta i postojećih zgrada, kao ni ostalih oblika iznajmljivanja;
* Kupovina, obnova, rekonstrukcija, modernizacija objekata za ličnu upotrebu;
* Kupovina, obnova, rekonstrukcija, modernizacija objekata za najam ili prodaju;
* Kupovina vozila;
* Troškovi konverzije, nadoknada ili gubitaka prilikom konverzije valuta;
* Kreditiranje trećih osoba;
* Troškovi zaposlenika (redovne plate);
* Kazne i troškovi sudskog spora;
* Plaćanja neoporezivih bonusa zaposlenima;
* Kamate;
* Troškovi jamstava, garancija i slični izdaci.

**Napomena:** Prihvatljivi troškovi ali isključivo kao dio sufinansiranja podnosioca Projektnog prijedloga mogu biti građevinski materijal i radovi koji su vezani za instalaciju kupljene opreme (prilagođavanje prostora). Projektni budžet koji uključuje navedene neprihvatljive troškove se neće smatrati validnim.

Budžet je potrebno pripremiti u skladu sa zahtjevima i karakteristima datim u Prilogu 2. Sve stavke u projektnom budžetu moraju biti predstavljene u zvaničnoj valuti BiH (konvertibilna marka - KM).

# 3 - PODNOŠENJE PROJEKTNIH PRIJEDLOGA I PROCES EVALUACIJE

U ovom dijelu data su pojašnjena oko forme i sadržaja projektnih prijedloga, kao i način podnošenja i evaluacije.

## 3.1 Forma i sadržaj projektnog prijedloga

Projektni prijedlog sadržava sljedećih osam (8) priloga, a to su:

* **Prilog 1: Obrazac Projektnog prijedloga** (u word formatu elektronski popunjen; ručno popunjene prijave se neće uzeti u razmatranje);
* **Prilog 2: Budžet projekta sa narativnim dijelom** (u excel formatu);
* **Prilog 3: Izjava o obezbjeđenju sufinansiranja** (u PDF formatu);
* **Prilog 4: Lista za provjeru – (original)**
* **Prilog 5: Kopija registracije podnosioca zahtjeva (prva i posljednja)**;
* **Prilog 6: Kopija finansijskih izvještaja za posljednju godinu** ovjerena od ovlaštenog računovođe**.** Izvještaji treba da uključuju izvještaj o prihodima, bilans stanja i izvještaj o protoku novca, ukoliko su dostupni;
* **Prilog 7: Potvrda zavoda za PIO/MIO**, tj. poreske uprave o izmirenim doprinosima sa ovjerenom listom zaposlenih (ne starija od mjesec dana od datuma prijave na ovaj poziv);
* **Prilog 8: Poresko uvjerenje o izmirenim obavezama** – direktni i indirektni porezi (ne starije od dva mjeseca od datuma prijave na ovaj poziv);
* **Prilog 9**: Pisma/o namjere o učešću u projektu potpisano/a sa svim partnerima navedenim u Prijavnom obrazcu (Prilog 1) sa jasno definisanim ulogama (naročito vezano za financiranje projekta) (ukoliko postoje);
* **Prilog 10**: Potpisan sporazum/i o saradnji i/ili pismo interesa sa kompanijom/kompanijama sa područja MEG partnerskih JLS vezano za tražnju/isporuku poslovno-razvojnih usluga koje su predmet projekta (ukoliko postoje);
* **Prilog 11:** Kopije standarda kvaliteta, certifikata i nagrada koje podnosioc prijedloga projekta posjeduje, (ukoliko postoje).

Projektni prijedlozi trebaju biti pripremljeni na jednom od službenih jezika BIH. Nepotpune prijave se neće uzeti u razmatranje.

## 3.2 Način podnošenja prijava

Potpun projektni prijedlog potrebno je dostaviti u jednom (1) originalnom štampanom (uvezan A4 format) i jednom (1) elektronskom primjerku (zip format na USB stiku).

Na koverti je potrebno naznačiti ime javnog poziva za koji se aplicira:

**„Javni poziv za podnošenje prijedloga projekata za dodjelu bespovratnih sredstava u svrhu unapređenja konkurentnosti privrednih subjekata registrovanih na području MEG partnerskih JLS kroz jačanje kapaciteta pružaoca poslovno-razvojnih usluga“**

Nadalje, na koverti je potrebno naznačiti i puni naziv i adresu podnosioca prijave, te naglasiti slijedeće: **„Ne otvarati prije zvaničnog otvaranja“**.

Prijave moraju biti dostavljene preporučenom poštom ili kurirskom poštom u zatvorenoj koverti na sljedeću adresu:

**Razvojni program Ujedinjenih nacija (UNDP)**

**MEG Projekat**

**Zmaja od Bosne bb**

**71 000 Sarajevo**

Projektni prijedlozi dostavljeni drugim putem (npr. putem faksa ili email-a), neće biti uzeti u razmatranje. Prijedlozi projekata se mogu dostaviti i lično.

## 3.3 Vremenski okvir za podnošenje projektnih prijedloga

Ovaj javni poziv je trajno otvoren do utroška raspoloživih sredstava ili najkasnije do 16.5.2019. godine. Evaluacija prijava će biti rađena periodično, a prva je planirana za 28.11.2018. godine kada će biti ocjenjene sve prijave primljene do 26.11.2018. Dinamika evaluacija je detaljno pojašnjena u poglavlju 4. Podnosioci zahtjeva će biti obaviješteni o konačnom ishodu i rezultatima njihovih prijedloga najkasnije 7 dana od dana donošenja odluke od strane Komisije za evaluaciju.

## 3.4 Dodatne informacije

Sva dodatna pitanja u vezi ovog javnog poziva se mogu dostaviti putem elektronske pošte sa jasno naznačenim imenom javnog poziva u predmetu poruke, na sljedeću e-mail adresu: [registry.ba@undp.org](mailto:registry.ba@undp.org).

Svi odgovori na pitanja koja mogu biti relevantna i za ostale aplikante, redovno će se objavljivati na web stranici UNDP-a: [www.ba.undp.org](http://www.ba.undp.org)

## 3.5 Evaluacija i odabir projektnih prijedloga

Svi dostavljeni Projektni prijedlozi će se ocjenjivati u dva koraka, u skladu sa ispod propisanim kriterijima, pri čemu je prvi korak eliminatoran, dok se u drugom koraku ocjenjuje kvaliteta podnesenog prijedloga te kapaciteti podnosioca za njegovu realizaciju.

Provjeru ispunjenosti administrativnih zahtjeva i kriterija, te ocjenu prispjelih Projektnih prijedloga, u skladu sa evaluacijskim kriterijima, vršiti će predstavnici UNDP-a.

**Otvaranje pristiglih Projektnih prijedloga i provjera ispunjenosti administrativnih zahtjeva i obaveznih kriterija**

U sklopu prvog koraka, po prijemu i otvaranju prijava biti će izvršena administrativna provjera i provjera ispunjenosti obaveznih kriterija.

Ukoliko je odgovor na bilo koje od pitanja ispod „NE“, prijedlog projekta neće biti dalje razmatran.

|  |  |  |
| --- | --- | --- |
| **ADMINISTRATIVNA PROVJERA** | **DA** | **NE** |
| Prijava je zaprimljena u zadatom roku |  |  |
| Projektni prijedlog i budžet projekta dostavljeni u zadatom formatu |  |  |
| Dostavljeno potpisano pismo namjere sa istaknutim iznosom sufinansiranja |  |  |
| Dostavljena kopija registracije/ rješenja o osnivanju aplikanta |  |  |
| Dostavljena kopija finansijskih izvještaja za prethodnu godinu ovjerena od nadležne institucije |  |  |
| Dostavljena uvjerenja o izmirenim direktnim i indirektnim porezima izdata od nadležnih institucija |  |  |
| Dostavljena potvrda zavoda za PIO/MIO tj. poreske uprave o izmirenim doprinosima sa ovjerenom listom zaposlenih osoba |  |  |
| **PROVJERA ISPUNJENOSTI OBAVEZNIH KRITERIJA** | **DA** | **NE** |
| Aplikant je registrovan u BiH za pružanje usluga koje su predmet Projektnog prijedloga |  |  |
| Aplikant nije poslovao sa gubitkom u prethodnoj godini |  |  |
| Aplikant nema prispjelih a neizmirenih obaveza po osnovu direktnih i indirektnih poreza, te plata radnicima |  |  |
| Usluga/e koja je predmet Projekta će biti isporučena minimalno broju kompanija definisanom u članu 2.2 |  |  |
| Ukupna vrijednost predloženog Projekta nije niža od 20.400 KM |  |  |
| Vrijednost traženih bespovratnih sredstava nije manja od 17.000 KM |  |  |
| Vrijednost traženih bespovratnih sredstava nije veća od 68.000 KM |  |  |
| Sufinansiranje od strane podnosioca zahtjeva nije manje od 20% od traženih bespovratnih sredstava |  |  |
| Trajanje predloženog projekta nije duže od devet (9) mjeseci |  |  |

Svi Projektni prijedlozi koji zadovolje prethodnu provjeru biti će razmatrani i ocjenjeni u skladu sa evaluacijskim kriterijima ispod.

**Evaluacija Projektnih prijedloga**

Evaluacija prijedloga projekata koji su prošli prethodnu administrativnu provjeru ispunjenosti obaveznih kriterija, uključivati će ocjenu relevantnosti, kvalitete i učinkovitosti projekta, provodljivosti i održivosti, a sve u skladu sa kriterijima za ocjenjivanje.

|  |  |  |  |
| --- | --- | --- | --- |
| **Relevantnost Projekta** | | | |
| Kriteriji | | Broj bodova | Sredstvo verifikacije |
| Podnosioc prijave ima sjedište i/ili poslovnicu na području jedne ili više MEG partnerskih JLS[[3]](#footnote-3). | DA  NE | **25**  0 | Registracija aplikanta |
| Podnosioc prijave je dostavio potpisan sporazum o saradnji/ pismo interesa sa kompanijom/ kompanijama sa područja MEG partnerskih JLS vezano za tražnju/ isporuku poslovno-razvojnih usluga koje su predmet projekta. | 10 i više  5-9 kompanija  3-5 kompanija  1-2 kompanije  NE | **25**  20  15  10  0 | Potpisani sporazumi/ pismo interesa  Aplikacijski obrazac |
| **Broj kompanija** registrovanih na području MEG partnerskih JLS kojima će poslovno-razvojna usluga koja se realizuje u sklopu **područja A** koje je definisano u tački 2.2 biti **isporučena u toku trajanja projekta.** | 8 i više  6-7  4-5  0-3 | **20**  10  5  0 | Aplikacijski obrazac |
| **Broj kompanija** registrovanih na području MEG partnerskih JLS kojima će poslovno-razvojna usluga koja se realizuje u sklopu **područja B** koje je definisano u tački 2.2 biti isporučena u toku trajanja projekta. | 10 i više  8-9  6-7  0-5 | **20**  10  5  0 | Aplikacijski obrazac |
| **Broj kompanija registrovanih na području MEG partnerskih JLS** kojima će poslovno-razvojna usluga koja se realizuje **u sklopu područja C** koje je definisano u tački 2.2 biti **isporučena u toku trajanja projekta** | 8 i više  6-7  4-5  0-3 | **20**  10  5  0 | Aplikacijski obrazac |
| **Broj MEG partnerskih JLS** u kojima su registrovane kompanije kojima će poslovno-razvojna usluga koja je predmet projekta biti **isporučena u toku trajanja Projekta**. | 7 i više  4-6  2-3 | **15**  10  5 | Aplikacijski obrazac |
| Aplikant je obezbjedio kvalitetne dokaze o načinu na koji će realizacija projekta omogućiti razvoj i povećati konkurentnost kompanija korisnica usluge, a koje su locirane u MEG partnerskim JLS. | | **0-15** | Aplikacijski obrazac  Dopunska dokumentacija |
| Aplikant je obzbjedio finansijsko učešće najmanje jedne od MEG partnerskih JLS u realizaciji projekta. | DA  NE | **20**  0 | Aplikacijski obrazac  Izjava o sufinansiranju potpisana od strane JLS |
| Realizacija projekta će omogućiti razvoj i/ili pristup poslovno-razvojnim uslugama koje do sada nisu bila dostupne kompanijama registrovanim na području ciljanih MEG partnerskih općina. | DA  NE | **20**  0 | Aplikacijski obrazac |
| Finansijsko učešće aplikanta | > 70%  > 45% ≤ 70%  > 20% ≤ 45% | **10**  5  3 | Aplikacijski obrazac  Pismo namjere |
| **Održivost rezultata i efekti projekta na socijalno osjetljive kategorije** | | | |
| Kriterij | | Broj bodova | Sredstvo verifikacije |
| Realizacija projekta će olakšati uključivanje socijalno osjetljivih kategorija[[4]](#footnote-4) u ekonomsku sferu života. | | **0-10** | Aplikacijski obrazac |
| Projekat je održiv u smislu nastavka pružanja usluga korisnicima u i van MEG partnerskih JLS | | **0-15** | Aplikacijski obrazac |
| **Kvalitet i logika projekta** | | | |
| Kriterij | | Broj bodova | Sredstvo verifikacije |
| Projekat je jasan, logičan i relevantan u odnosu na očekivane rezultate | | **0-15** | Aplikacijski obrazac |
| Očekivani rezultati i aktivnosti projekta su jasno definisani i odgovaraju iskazanim potrebama | | **0-10** | Aplikacijski obrazac |
| **Budžet Projekta** | | | |
| Kriterij | | Broj bodova | Sredstvo verifikacije |
| Predloženi budžet je realan, jasan i povezan s očekivanim rezultatima | | **0-10** | Aplikacijski obrazac |
| **Ukupan broj bodova** | | **250** |  |

Nakon ocjenjivanja projektnih prijedloga u skladu sa iznad navedenim kriterijima, definira se lista projekata u skladu sa ostvarenim brojem bodova. Samo oni projektni prijedlozi koji nakon evaluacije i bodovanja ostvare 80 i više bodova od mogućih 250, odobravaju se za finansiranje. Bespovratna sredstva će se dodijeliti za Projektne prijedloge sa najvišim brojem bodova, dok se ne potroše sva planirana sredstva.

# 4 - VREMENSKI OKVIR

Predviđeni indikativni vremenski okvir za finalizaciju procesa odabira i početka realizacije je sljedeći:

|  |  |
| --- | --- |
| **AKTIVNOST** | **DATUM** |
| **Objavljivanje poziva za podnošenje prijedloga projekata** | 9.11.2018. |
| **Rok za dodatne upite i pojašnjenja** | Za vrijeme trajanja poziva  a najkasnije do 13.5.2019. |
| **Rok za podnošenje prijava** | Za vrijeme trajanja poziva  sa krajnjim rokom za prijavu na 16.05.2019. |
| **Periodična evaluacija pristiglih projekata.** Evaluacija će biti urađena za sve projekte koji su zaprimljene najmanje dva dana prije datuma planiranog za evaluaciju. | 28.11.2018.  18.01.2019.  18.03.2019.  27.05.2019. |
| **Obavijest o konačnim rezultatima poziva** | U okviru 7 dana nakon svake periodične evaluacije prijedloga |
| **Potpisivanje ugovora** | Nakon pismenog obavještenja odabranih korisnika |

# 5 - NAČIN I DINAMIKA PLAĆANJA

**Napomena u vezi sa načinom isplate sredstava:** Projektna sredstva će se isplaćivati u skladu sa relevantnim pravilima UNDP-a.

Sve planove i obaveze koje je podnosilac zahtjeva naveo u prijavi i koje će biti ocjenjene tokom evaluacije, su predmet detaljnog praćenja i kontrole. Novčana sredstva koja će biti isplaćena odabranim korisnicima će biti uslovljena realizacijom predstavljenih planova i obaveza. Nepotpuna realizacija i odstupanja od plana prezentiranog kroz prijavu može rezultirati u djelomičnom ili potpunom povlačenju novčanih sredstava od MEG projekta.

Bespovratna sredstva za realizaciju aktivosti će biti uplaćena avansno po dostavljanju bankovne garancije od strane Korisnika bespovratnih sredstava.

1. Bihać, Bosanska Krupa, Cazin, Doboj, Gračanica, Gradačac, Gradiška, Kalesija, Kostajnica, Kozarska Dubica, Prijedor, Prnjavor, Sanski Most, Teslić, Tešanj, Tuzla, Velika Kladuša i Žepče. [↑](#footnote-ref-1)
2. http://reports.weforum.org/global-competitiveness-report-2018/country-economy-profiles/#economy=BIH [↑](#footnote-ref-2)
3. Bihać, Bosanska Krupa, Cazin, Doboj, Gračanica, Gradačac, Gradiška, Kalesija, Kostajnica, Kozarska Dubica, Prijedor, Prnjavor, Sanski Most, Teslić, Tešanj, Tuzla, Velika Kladuša i Žepče [↑](#footnote-ref-3)
4. Nezaposlene žene i mladi (osobe starosti do 35 godina), dugoročno nezaposlene osobe (nalaze se na evidencija Zavoda za zapošljavanje duže od dvije godine), invalidne osobe, povratnici, raseljene osobe i Romi. [↑](#footnote-ref-4)